กม.ที่ดินแท้งรัฐบาลไม่สน ถอนจากสภา
รัฐบาลปูขยำทิ้งร่างภาษีที่ดินสิ่งปลูกสร้าง
29 ก.ย. 2554

รัฐบาลปูขยำทิ้งร่างภาษีที่ดินสิ่งปลูกสร้าง
แหล่งข่าวกระทรวงการคลัง เปิดเผยว่า รัฐบาลไม่ยืนยันร่างพระราชบัญญัติที่ดินและสิ่งปลูกสร้างภายใน 60 วัน เพื่อให้สภาพิจารณาตามที่กฎหมายกำหนด ส่งผลให้ร่างกฎหมายภาษีที่ดินถูกถอนจากการพิจารณาของสภา และต้องเริ่มพิจารณากันใหม่ ทั้งๆ ที่กฎหมายนี้ใช้เวลาในการผลักดันมาถึง 30 ปี โดยรัฐบาลที่ผ่านมาผลักดันจนเข้าสู่วาระการพิจารณาของสภา
เหตุผลที่ภาษีที่ดินและสิ่งปลูกสร้างถูกตีตก เพราะรัฐบาลไม่ต้องการพิจารณาต่อเนื่องจากพรรคประชาธิปัตย์ที่เป็นผู้เสนอร่างนี้
ขณะเดียวกัน รัฐบาลกลัวเสียคะแนนทางการเมือง เพราะการเก็บภาษีที่ดินจะเก็บกับทุกคนที่มีที่ดิน ไม่ว่าจะเป็นที่อยู่อาศัย หรือทำการเกษตร สวนทางกับนโยบายที่พยายามลดภาษีให้กับประชาชน
สำหรับร่างกฎหมายที่ดิน ที่รัฐบาลที่ผ่านมาเสนอ กำหนดให้มีอัตราภาษีที่จัดเก็บสำหรับที่ดินและสิ่งปลูกสร้าง ประกอบด้วย 1.ไม่เกิน 0.05% ของฐานภาษี 2.ไม่เกิน 0.1% ของฐานภาษี สำหรับที่ดินหรือสิ่งปลูกสร้างที่ใช้เป็นที่อยู่อาศัย และ3.ไม่เกิน 0.5% ของฐานภาษี สำหรับที่ดินหรือสิ่งปลูกสร้างนอกเหนือไปจาก 2 ข้อแรก
ขณะเดียวกันยังมีการกำหนดเกณฑ์และวิธีการคำนวณการลดหย่อนภาษี โดยเกณฑ์ขนาดพื้นที่ ไม่เกิน 50 ตารางวาสำหรับที่ดินและสิ่งปลูกสร้าง และไม่เกิน 50 ตารางเมตรสำหรับห้องชุด และเกณฑ์ฐานภาษี ไม่เกิน 1 ล้านบาท สำหรับฐานภาษีที่คำนวณได้รวมกันของที่ดินและสิ่งปลูกสร้าง หรือสิ่งปลูกสร้าง หรือห้องชุด นอกจากนี้ ยังกำหนดให้มีการจัดสรรเงินภาษีที่จัดเก็บได้และนำส่งให้แก่ธนาคารที่ดินด้วย
นายธีระชัย ภูวนาถนรานุบาล รมว.คลัง กล่าวว่า จะเสนอนำร่างภาษีกฎหมายที่ดินกลับมาทำใหม่เป็นร่างของรัฐบาลเอง ส่วนร่างของเดิมเป็นอย่างไรไม่รู้
ก่อนหน้านี้ นายกรณ์ จาติกวณิช สส.พรรคประชาธิปัตย์ กล่าวว่า กฎหมายภาษีที่ดินจะเป็นการลดความเหลื่อมล้ำของคนจนและคนรวย หากรัฐบาลไม่ยืนยันร่างกฎหมายให้สภาพิจารณาต่อก็เท่ากับว่าไม่ได้ให้ความสำคัญกับความเหลื่อมล้ำในสังคมตามที่พยายามสร้างวาทกรรมทางการเมืองไว้